
H01E3.DK 

Lørdag 3. marts 2012, 21.11 


Narkoselæge retter skarp kritik mod akut- 
beredskabet på Herning Sygehus 



Ikast avis 


Af Steen Hebsgaard , hebs@ikastavis.dk 

Bo Iversen, afdelingslæge, Anæstesiologisk afdeling, NBG, 
Århus Sygehus, og Akutlæge på lægebilerne i Århus og 
Lemvig, siger i et læserbrev, at den præhospitale indsats i 
den vestlige del af regionen ikke står mål med den 
restsrende del af regionen. 

Bo Iversen skriver: 


D. 22/2 2012 bragte TV Midtvest' s nyheder et indslag med 
overlæge Christian 

Husted(CH) fra narkoseafdelingen. Hospitalsenhed Vest. CH og 
kollegers budskab er, at lægerne på narkoseafdelingen i 
Hospitalsenhed Vest spilder deres tid på landevejene i stedet for 
at yde behandling på sygehusene. 

Denne udtalelse kan ikke stå uimodsagt. 


- Den præhospitale indsats i den vestlige del af regionen lever 
ikke op til standarden i den resterende del af regionen. 

- Narkosesygeplejersker kan ikke erstatte erfarne narkoselæger. 

- I Holstebro og Herning har man, med den lokale 

præhospitalsledelses accept, igennem en længere periode 
undladt at følge regionens anvisningerne for hvornår lægebilerne 
bør rykke ud. 

- Organisationen omkring lægebilerne bør være den samme i hele 
regionen, 

ligesom ledelsen bør varetages af en lægefaglig leder for at sikre 
en ensartet høj kvalitet i lægebilsarbejdet. 


Ved præhospital indsats forstås i dette indlæg den primære 
behandling som akut syge borgere modtager inden de ankommer 
til sygehuset. 

Formålet med at have narkoselæger i forreste behandlingslinie 
ved kritisk sygdom, og ved kvæstede trafikofre er, at man flytter 
den højeste lægefaglige ekspertise ud til patienten og 
påbegynder stabiliserende behandling efter ganske få minutter, 
hvad enten det er i patientens hjem eller på landevejene, og 
efterfølgende visiterer patienten til det hospital, og den afdeling 
der kan hjælpe patienten bedst muligt. 


Undertegnede var i 2009-2010, i 12 mdr. ansat som læge på 
anæstesiologisk afdeling Hospitalsenhed Vest. Som en del af min 
arbejdsfunktion som vagthavende narkoselæge, var jeg med til 
at modtage de akut syge patienter, der indbringes til sygehuset 
efter at have været i kontakt med det præhospitale beredskab i 
den vestlige del af region Midtjylland. Jeg har for hyppigt, som 
første handling efter at patienten er ankommet på sygehuset, 
måtte foretage akutte indgreb, som hvis man følger 
internationale retningslinjer for præhospital behandling af kritisk 
syge patienter, burde have været foretaget inden ankomsten til 
sygehuset. I flere situationer kunne den manglende indgriben 
have haft fatale konsekvenser for patienterne. 


CH og kolleger argumenterer for, at narkosesygeplejersker i 
akutbiler i de fleste tilfælde ville kunne yde en behandling som 
kan ligestilles med behandlingen udført af lægen på lægebilerne. 

I så fald bør CH og kolleger hæve det lægefaglige niveau, 
eksempelvis ved at bestå anerkendte akutkurser for læger (ATLS, 
PHTLS og ALS). Kurser som i den resterende del af regionen, er 
en forudsætning for at kunne arbejde som læge på lægebilen. 

Det helt centrale spørgsmål er her: Skal borgerne i det vestlige 
del af regionen acceptere at de blot i de fleste tilfælde får den 
optimale behandling? 

Lægebiler bemandes med narkoselæger, som efter at have 
fuldført de obligatoriske 6 år på lægestudiet, har gennemgået 
minimum yderligere 5 års uddannelse med fokus på bedøvelse og 
behandling af kritisk syge patienter. Narkosesygeplejerskerne 
som kører i akutbilerne i Vestjylland gør et flot stykke arbejde. 

De er engagerede, særdeles dygtige og 

kompetente inden for deres fag, men de kan ikke erstatte en 
narkoselæge. 

Læger kan i modsætning til sygeplejersker stille diagnoser og 
ofte færdigbehandle patienter uden akut indlæggelsesbehov i 
hjemmet. Dette sparer hospitalerne for mange indlæggelser. 

På hospitalet tilkaldes narkoselægen når narkosesygeplejersken 
har problemer med at intubere (indføre en tube i patientens 
luftrør for at sikre vejrtrækning), vanskeligt ved at anlægge et 
drop, eller når en akut dårlig patient skal stabiliseres eller 
bedøves. Lige netop disse 3 situationer, hvor anæstesilægen må 
kunne forventes at gøre en væsentlig og livsvigtig forskel, støder 
man relativt hyppigt på præhospitalt. 


Når en borger i regionen ringer 112 stiller man om til en 
sygeplejerske eller en anden person med en tilsvarende 
sundhedsfaglig uddannelse. Dansk Indeks er et opslagsværk som 
ud fra symptomerne der beskrives vurderer alvorligheden af 
sygdommen. Ud fra fastlagte kriterier vurderes om situationen er 
potentielt kritisk, og i så fald sendes lægebilen. 

Lægerne på lægebilerne i Holstebro og Herning har siden 
ibrugtagningen af Dansk Indeks ikke villet følge anvisningerne fra 
de visiterende fagpersoner. 

Det har været gængs praksis, at man på trods af opfordring til at 
rykke ud, ofte har sendt akutbilen med narkosesygeplejerske af 
sted uden lægelig assistance. Vurderingen af hvorvidt lægebilen 
skulle køre eller ej, har således været op til den vagthavende 
læges vurdering og samvittighed. 

Eksempelvis har det for en del af lægerne på lægebilen i Herning, 
været en uskrevet regel, at man ikke rykker ud til hjertestop, da 
det i mange tilfælde viser sig umuligt at genoplive den nødstedte. 
Efter min mening er en sådan praksis i bedste fald et udtryk for 
tvivlsom dømmekraft, og i værste fald et brud på lægeløftet. 

Tvivlsom dømmekraft er der også tale om, når lægebilen i 
Herning, som skal dække den sydvestlige del af regionen, om 
natten har holdt parkeret i Ikast, ja sågar i Viborg, cirka 50 km 
nordøst for Herning. 


Lægebilerne i Herning og Holstebro er ikke, som de resterende 
lægebiler i regionen bemandet med en specialuddannet 
Falckredder som varetager kørslen. 

Lægen kører således selv og har ikke mulighed for at forberede 
sig under transporten. Der bruges unødig tid på at finde vej, og 
såfremt lægen vælger at følge med patienten ind på sygehuset, 
bliver lægebilen efterladt der hvor lægen møder patienten. I 
praksis betyder dette, at lægen ofte i stedet for at befinde sig i 
ambulancen hos patienten kører bag ambulancen i lægebilen, og 
lader enten sygeplejerske eller falckredder om at observere 
patienten. Selvsagt ikke en optimal løsning hos akut syge 
patienter. 

Hvis lægen vælger at følge patienten i ambulancen, bliver 
lægebilen hentet på et bugseringskøretøj fra Falck, hvilket er 
ensbetydende med, at lægebilen kan være ude af drift i flere 
timer efterfølgende. Ligeledes kan lægebilerne være forhindret i 
at rykke ud fra hospitalet, da de vagthavende læger ofte 
varetager en kombineret vagtfunktion på sygehuset og på 
lægebilen. 

CH beskriver at ambulancen, akutbilen med 
narkosesygeplejersken og lægebilen til tider kører kortegekørsel 
ud til patienterne. Altså 3 udrykningskøretøjer til samme patient. 

Det er der en ganske enkel , ressourcebesparende og 
kvalitetsforhøjende løsning på: 

- Opret lægebiler i Herning og Holstebro bemandet med en 
narkoselæge og en specialuddannet falckredder som i den 
resterende del af regionen. 

- Fjern dobbeltfunktionen hvor lægen har vagt på lægebilen og 
sygehuset på samme tid. 

- Nedlæg akutbilerne med anæstesisygeplejersker i Herning og 
Holstebro. 

- Frigør lægeressourcer og økonomi ved at lave en samlet 
præhospitalsledelse i regionen. 


I min ansættelse på anæstesiafdelingen i Hospitalsenhed Vest, 
Herning oplevede jeg uhensigtsmæssigheder, og enkelte gange 
en patientbehandling på et niveau, hvor jeg fandt mig nødsaget 
til at gøre det for læger ellers uhørte, at klage internt over egne 
kolleger. Disse klager har aldrig haft effekt. Tværtimod oplevede 
jeg, at en kollega efter konstruktiv kritik afaktuelle præhospitale 
forhold blev truet med udelukkelse fra at deltage i det 
præhospitale arbejde, og jeg selv blev beskyldt for at være illoyal 
og ukollegial. 


Aktuelle læserbrev vil helt sikkert medføre samme reaktion fra en 
del af mine tidligere kolleger på anæstesiologisk afdeling. 
Hospitalsenhed Vest. 

Det nemmeste, og sikkert også det klogeste, ville være at tie om 
de opremsede forhold, men mine forældre og barndomsvenner 
bor i Ikast og Herning, min bror i Skjern, mine fætre og kusiner i 
Sdr. Felding, Stakroge og Nr. Nissum, min moster i Holstebro, og 
min morbror i Thyborøn, og de fortjener, ligesom den resterende 
befolkning i den vestlige del af regionen, en præhospital indsats 
på niveau med den resterende del af regionen. 

